Title: ระเบียบกรมศิลปากร ว่าด้วยการอนุญาตให้โอนโบราณวัตถุ และศิลปวัตถุที่มีเหมือนกันอยู่มากเกินต้องการ พ.ศ. 2535

ระเบียบกรมศิลปากร

ระเบียบกรมศิลปากร
ว่าด้วยการอนุญาตให้โอนโบราณวัตถุ
และศิลปวัตถุที่มีเหมือนกันอยู่มากเกินต้องการ
พ.ศ. ๒๕๓๕

อาศัยอำนาจตามความในมาตรา ๑๘
แห่งพระราชบัญญัติโบราณสถาน โบราณวัตถุ ศิลปวัตถุ และพิพิธภัณฑสถานแห่งชาติ พ.ศ.
๒๕๐๔ ซึ่งแก้ไขเพิ่มเติมโดยพระราชบัญญัติโบราณสถาน โบราณวัตถุ ศิลปวัตถุ
และพิพิธภัณฑสถานแห่งชาติ (ฉบับที่ ๒) พ.ศ. ๒๕๓๕
อธิบดีกรมศิลปากรจึงวางระเบียบว่าด้วยการอนุญาตให้โอนโบราณวัตถุ และศิลปวัตถุที่มีเหมือนกันอยู่มากเกินต้องการ
ดังต่อไปนี้

ข้อ ๑  ระเบียบนี้เรียกว่า ระเบียบกรมศิลปากรว่าด้วยการอนุญาตให้โอนโบราณวัตถุและศิลปวัตถุที่มีเหมือนกันอยู่มากเกินต้องการ
พ.ศ. ๒๕๓๕

ข้อ ๒[๑] 
ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  ให้ผู้อำนวยการกองพิพิธภัณฑสถานแห่งชาติ
จัดทำบัญชีรายการโบราณวัตถุและศิลปวัตถุที่พิจารณาเห็นว่าจะเป็นโบราณวัตถุและศิลปวัตถุที่มีรูปลักษณะเหมือนกันและมีอยู่มากเกินต้องการ

ข้อ ๔ 
ให้คณะกรรมการซึ่งอธิบดีกรมศิลปากรแต่งตั้งจำนวนไม่น้อยกว่า ๕ คน แต่ไม่เกิน
๗ คนเป็นผู้พิจารณาเสนอความเห็นต่ออธิบดีกรมศิลปากรเพื่อประกอบการพิจารณาสั่งการตามข้อ
๖

ข้อ ๕  คณะกรรมการดังกล่าวในข้อ ๔
มีหน้าที่ดังนี้
(๑) ตรวจพิจารณาเสนอความเห็นว่าโบราณวัตถุและศิลปวัตถุ
ตามข้อ ๓ มีเหมือนกันมากเกินต้องการหรือไม่เพียงใด และควรจะอนุญาตให้โอนหรือไม่
โดยวิธีใด
(๒) ตรวจพิจารณาให้ความเห็นทางด้านวิชาการเกี่ยวกับโบราณวัตถุและศิลปวัตถุที่จะอนุญาตให้โอน
(๓) ประเมินราคาโบราณวัตถุและศิลปวัตถุที่จะอนุญาตให้โอน
(๔) ปฏิบัติหน้าที่อื่นใดตามที่อธิบดีกรมศิลปากรมอบหมาย

ข้อ ๖ 
ให้อธิบดีกรมศิลปากรเป็นผู้มีอำนาจพิจารณาว่ามีโบราณวัตถุและศิลปวัตถุใดมีอยู่เหมือนกันมากเกินต้องการและควรอนุญาตให้โอนได้

ข้อ ๗  การอนุญาตให้โอนโบราณวัตถุและศิลปวัตถุที่มีเหมือนกันอยู่มากเกินต้องการ
โดยวิธีขายหรือแลกเปลี่ยนต้องเป็นไปเพื่อวัตถุประสงค์ ดังนี้
(๑) การโอนโดยวิธีขาย
ต้องมีวัตถุประสงค์เพื่อประโยชน์แก่โบราณสถานหรือการพิพิธภัณฑ์
(๒) การโอนโดยวิธีแลกเปลี่ยน
ต้องมีวัตถุประสงค์เพื่อเผยแพร่แลกเปลี่ยนทางวัฒนธรรม เพื่อการศึกษา ค้นคว้า วิจัย
ด้านโบราณคดีและการพิพิธภัณฑ์

ข้อ ๘  การอนุญาตให้โอนโบราณวัตถุ ศิลปวัตถุ
ที่มีเหมือนกันอยู่มากเกินต้องการ
โดยวิธีให้ต้องเป็นการให้เป็นรางวัลหรือค่าแรงงานแก่ผู้ขุดค้น

ข้อ ๙  ให้ผู้อำนวยการกองพิพิธภัณฑสถานแห่งชาติทำหลักฐานกำกับโบราณวัตถุและศิลปวัตถุที่มีการโอน
ตามข้อ ๗ และข้อ ๘ ให้แก่ผู้รับโอน

ข้อ ๑๐ 
ให้ผู้อำนวยการกองพิพิธภัณฑสถานแห่งชาติจัดทำทะเบียนบัญชีโบราณวัตถุและศิลปวัตถุที่มีอยู่มากเกินต้องการพร้อมทั้งดำเนินการจำหน่ายหรือลงรับในทะเบียนบัญชีให้ตรงตามความเป็นจริงตามหลักเกณฑ์ที่อธิบดีกรมศิลปากรกำหนด

ข้อ ๑๑ 
ให้อธิบดีกรมศิลปากรเป็นผู้รักษาการตามระเบียบนี้

ประกาศ ณ วันที่ ๖ สิงหาคม พ.ศ. ๒๕๓๕
สุวิชญ์ 
รัศมิภูติ
อธิบดีกรมศิลปากร

สถาพร/ปรับปรุง
๑๕ พฤศจิกายน ๒๕๔๙

[๑]
ราชกิจจานุเบกษา เล่ม๑๐๙/ตอนที่ ๙๗/หน้า
๔๓/๑๖ กันยายน ๒๕๓๕